Але хутка праімчаў час, і праз нейкія паўтара дзясятка год не заўважылі сяльчане, як вёска стала пусцець: моладзь вывучылася ў тэхнікумах і інстытутах, а дадому мала хто вярнуўся. Многія сталі медработнікамі, інжынерамі, ахоўнікамі правапарадку, працаўнікамі гандлю, настаўнікамі… Міністрам меліярацыі Беларусі быў Даніла Пятровіч Юневіч, доўгі час працаваў у аддзеле знешніх зносін штаба Групы савецкіх войск у Германіі Аляксандр Маркавіч Пінчук. Васіль Яфімавіч Бяствіцкі, капітан I рангу, афіцэр-падводнік, ветэран Сярэднеземна-морскай эскадрыллі, быў узнагароджаны ордэнам “Чырвонага Сцяга”. Іван Цімафеевіч Кабернік працаваў галоўным дзяржінспектарам па нарыхтоўцы і якасці ў Глускім раёне. Указам Прэзідыума Вярхоўнага Савета СССР ён узнагароджаны медалямі “За працоўную доблесць” і “За доблесную працу”.